SKRIFTLIG FORESPØRGSEL P-2868/99

af Marco Pannella (TDI) til Rådet

(10. januar 2000)

Om: Sagerne Flora Brovina, Albin Kurti og Ukshin Hoti

Flora Brovina, der er børnelæge og intellektuel med bopæl i Pristina, blev arresteret af myndighederne i Beograd for at have ydet læge- og fødevarehjælp til Kosovo-indbyggere under krigen. Hun blev også anklaget for at forberede terrorhandlinger. Hun blev først indsat i Lipljan-fængslet i Kosovo, hvor hun blev tortureret flere gange, hvorefter hun blev overført til Serbien. Når hun fik besøg, havde hun forbud mod at tale albansk. Hun lider af kredsløbsproblemer og kan kun vanskeligt fremskaffe de nødvendige medikamenter. Den 9. december 1999 blev Flora Brovina idømt 12 års fængsel for statsfjendtlig virksomhed.

Albin Kurti, der er forhenværende repræsentant for sammenslutningen af studerede i Pristina, og som pludselig blev arresteret den 28. april 1999 og indsat i Pozarevac-fængslet i Serbien, er også anklaget for statsfjendtlig virksomhed og for forbindelser med terrororganisationer. Efter hans deportation til Serbien har de serbiske myndigheder nægtet at give oplysninger om ham.

Ukshin Hoti, der er universitetslærer og fremtrædende person i Kosovo samt kandidat til EP's Sakharov-pris i 1998, blev i 1994 idømt 5 års fængsel. Selv om hans fængselsstraf udløb i maj 1999, har han været forsvundet indtil i dag. I henhold til samstemmende vidneudsagn, skulle han den 16. maj 1999 være blevet løsladt fra Lipljan-fængslet. Myndighederne i Beograd har imidlertid ikke fremsendt nogen officiel meddelelse til hans familie. Han kunne være blevet bortført herefter og overført til Serbien.

Råder Rådet over mere fyldige oplysninger om disse sager?

Hvilke initiativer har Rådet taget, især inden for rammerne af De Forenede Nationer og OSCE, med henblik på at opnå hurtig løsladelse af de ca. to tusinde Kosovo-fanger, som fortsat er tilbageholdt i serbiske fængsler, og tilvejebringe alle oplysninger om de forsvundne personer?

Svar

(13. marts 2000)

Rådet deler fuldt ud det ærede parlamentsmedlems bekymring over den skæbne, som rammer de Kosovo-fanger, der stadig tilbageholdes i Serbien, navnlig Flora Brovina, Albin Kurti og Ukshin Hoti. I forbindelse med samlingen i Rådet (almindelige anliggender) den 19. juli 1999 opfordrede ministrene FRJ til at sikre ICRC fri adgang til disse fanger. Rådet opfordrede også til øjeblikkelig frigivelse af fanger, der tilbageholdes uden sigtelser, og til, at fangerne behandles i overensstemmelse med gældende internationale standarder.

Efter samlingen i Rådet (almindelige anliggender) den 19. juli 1999 har myndighederne i Beograd givet ICRC adgang til serbiske fængsler. ICRC har foreløbig identificeret 2000 kosovoalbanske fanger og har muligvis ajourførte oplysninger om, hvor og under hvilke forhold de fanger, som det ærede parlamentsmedlem nævner, befinder sig.

Rådet forsikrer det ærede parlamentsmedlem om, at det fortsat vil betragte fremskridt med hensyn til de demokratiske frihedsrettigheder og respekten for mindretallenes rettigheder, herunder Kosovo-fangernes skæbne, som det centrale element i forbindelse med en eventuel ophævelse af de sanktioner, som er iværksat over for styret i Beograd.